
PARLAMENTUL ROMÂNIEI

	   Comisia pentru agricultură, silvicultură, industrie alimentară şi servicii  specifice
	                                                                             Data,   12.05.2003

                                                                             Nr.24/193


 R A P O R T 
asupra proiectului Legii Corpului Agronomic din România


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu proiectul Legii Corpului Agronomic din România, transmis cu adresa nr.221 din 24 martie 2003.


La întocmirea raportului, Comisia a avut în vedere avizul Consiliului Legislativ, avizul Consiliului Economic şi Social şi avizul Comisiei juridice, de disciplină şi imunităţi.


Proiectul de lege urmăreşte înfiinţarea Corpului Agronomic din România ca persoană juridică de drept privat, de interes public, cu caracter profesional, fără scop lucrativ şi alcătuit din absolvenţi ai institutelor de învăţământ mediu şi superior de lungă durată şi/sau scurtă durată acreditat, din specialităţile: agricultură, horticultură, zootehnie, îmbunătăţiri funciare, mecanizare a agriculturii, cadastru funciar, indiferent de secţiile ori grupele de specializare sau din alte specialităţi înrudite, care lucrează în domeniul agriculturii.

Proiectul Legii Corpului Agronomic din România face parte din categoria legilor ordinare, potrivit prevederilor art.72 din Constituţie.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul  Gheorghe Predilă  – director general  în cadrul Ministerului Agriculturii, Alimentaţiei şi Pădurilor. 

La lucrările comisiei au fost prezenţi  toţi cei 32 de deputaţi, membri ai comisiei.

Raportul comisiei a fost adoptat  în unanimitate, în şedinţa din  06.05.2003.  

În urma dezbaterii, Comisia propune admiterea cu  modificări şi completări a proiectului de lege.

I. Amendamente admise

În urma dezbaterii, Comisia propune adoptarea proiectului de lege cu următoarele amendamente: 

	Nr. crt.
	Text iniţial
	Text propus de Comisie 

(autorul amendamentului)
	Motivarea 

propunerii amendamentelor

	0
	1
	2
	3

	1. 
	Titlul legii

LEGEA

Corpului Agronomic din România
	Nemodificat.
	

	2. 
	Capitolul I

Dispoziţii generale 
	Nemodificat.
	

	3. 
	Art.1. -  Prezenta lege reglementează modul de exercitare a profesiei de agronom, precum şi constituirea Corpului Agronomic din România.


	Art.1 se modifică şi va avea următorul cuprins: 

   „Art.1. (1) Se constituie Corpul Agronomic din România, organizaţie autonomă, cu personalitate juridică, reprezentând interesele profesiunilor din agricultură şi care asigură dezvoltarea şi păstrarea prestigiului acestei profesiuni în cadrul vieţii sociale, veghează la respectarea drepturilor şi obligaţiilor ce le revin, desfăşoară activităţi de interes general pentru membrii săi în scopul promovării şi dezvoltării agriculturii moderne.

   (2) În vederea dobândirii personalităţii juridice membrii Corpului Agronomic din România încheie actul constitutiv şi statutul, în vederea înscrierii în Registrul asociaţiilor şi fundaţiilor aflat la grefa judecătoriei în a cărei circumscripţie teritorială urmează să-şi aibă sediu.”

Deputat Victor Neagu – PSD

Deputat Ionel Adrian - PSD
	Pentru  o exprimare mai clară.



	4. 
	Art.2. - (1) Corpul Agronomic din România se înfiinţează în condiţiile legii, ca organizaţie profesională cu personalitate juridică de drept privat, apolitică, de interes public, cu patrimoniu şi buget propriu, autonomă şi independentă.

      (2) Corpul Agronomic din România are rolul de a reprezenta şi ocroti la nivel naţional şi internaţional interesele profesiei de agronom şi ale celorlalţi specialişti agricoli. 
	Se elimină.

Deputat Victor Neagu – PSD

Deputat Mihai Nicolescu - PSD


	Prevederile au fost cuprinse la art.1, modificat.

	5. 
	Art.3. – Sediul central al Corpului Agronomic din România este în municipiul Bucureşti, Bd.Carol I, nr.24, sector 3 şi are în teritoriu filiale judeţene  şi a municipiului Bucureşti. Activitatea Corpului Agronomic din România se finanţează din taxe de înscriere, cotizaţii anuale ale membrilor, fonduri rezultate din manifestări ştiinţifice, economice şi drepturi editoriale specifice, pe care le desfăşoară, precum şi din donaţii, sponsorizări şi alte surse, în condiţiile legii. 
	Se elimină.

Deputat Victor Neagu – PSD

Deputat Marinache Vişinescu - PRM
	Pentru a nu modifica legea ori de câte ori se schimbă sediul central.

Veniturile Corpului Agronomic fac obiectul unui articol nou de la capitolul IV. 

	6. 
	Capitolul II

Constituirea, scopul şi obiectul de activitate
	Se elimină.

Deputat Victor Neagu – PSD 
	Pentru o mai bună structurare a legii.

	7. 
	Art.4. – (1) Corpul Agronomic din România este alcătuit prin acordul de voinţă liber exprimată al agronomilor şi al celorlalţi specialişti agricoli.

  (2) Specialiştii agricoli sunt absolvenţi ai institutelor de învăţământ mediu şi superior, de lungă şi/sau scurtă durată, acreditate, din specialităţile: agricultură, horticultură, zootehnie, îmbunătăţiri funciare, mecanizarea agriculturii, cadastru funciar, indiferent de secţiile sau grupele de specializare, sau din alte specialităţi înrudite, care lucrează în domeniul agriculturii.

  (3) Organizarea şi funcţionarea Corpului Agronomic din România vor fi stabilite prin Regulamentul de organizare şi funcţionare aprobat de Adunarea Generală. 
	Art.4 devine art.2, se modifică şi va avea următorul cuprins:

    „Art.2. - (1) Corpul Agronomic din România este alcătuit din absolvenţii instituţiilor de învăţământ superior, postliceal şi mediu din specialităţile agricultură, horticultură, zootehnie, îmbunătăţiri funciare şi ingineria mediului, mecanizarea agriculturii, cadastru funciar, inginerie economică în agricultură, industrie alimentară sau din alte specialităţi înrudite, care lucrează în domeniul agriculturii.

    (2) Cetăţenii străini pot fi admişi în Corpul Agronomic din România potrivit  alin.1.” 

Deputat Victor Neagu – PSD

Deputat Petre Posea - PSD
	Prin renumerotare.

Pentru corelare cu actele normative aflate în vigoare.

	8. 
	Art.5. - (1) Scopul organizaţiei profesionale „Corpul Agronomic din România” este de a sprijini dezvoltarea şi păstrarea prestigiului profesional al agronomilor şi al specialiştilor agricoli care lucrează în agricultură, desfăşurând activităţi în interesul general al membrilor săi.

     (2) Pentru realizarea scopului său, Corpul Agronomic din România are ca principale atribuţii:

a) asigurarea păstrării şi întăririi prestigiului profesional al specialiştilor agricoli care lucrează în agricultură;

b) asigurarea respectării drepturilor şi obligaţiilor ce revin membrilor Corpului Agronomic din România;

c) sprijinirea liberei iniţiative a membrilor Corpului Agronomic din România în organizarea de societăţi comerciale sau alte forme asociative, cursuri manageriale şi întreprinderea altor acţiuni, cu scopul creării de noi locuri de muncă pentru specialiştii agricoli;

d) sprijinirea prin mijloace proprii specifice a dezvoltării cercetării ştiinţifice şi tehnice din agricultură;

e) sprijinirea relaţiilor cu alte organizaţii şi organisme profesionale din ţară şi străinătate.
	Art.5 devine art.3, se modifică şi va avea următorul cuprins:

   „Art.3. - Atribuţiile Corpului Agronomic din România sunt:

a) organizarea acţiunii de pregătire, perfecţionare şi specializare a membrilor Corpului Agronomic, corespunzător nivelului european şi cerinţelor economiei ţării;

b) sprijinirea liberei iniţiative a membrilor Corpului Agronomic în vederea organizării activităţilor de consultanţă, cursurilor manageriale şi altor iniţiative specifice domeniilor de activitate agricolă;

c) sprijinirea cercetării ştiinţifice şi dezvoltării tehnologice în agricultură;

d) organizarea de centre de studii, centre de pregătire profesională, perfecţionare şi de documentare tehnică, biblioteci, muzee şi expoziţii în sprijinul consultanţei agricole, în interesul răspândirii cunoştinţelor agricole, în beneficiul producătorilor agricoli;

e) editarea Buletinului Corpului Agronomic din România, publicaţii şi lucrări de interes pentru specialişti şi întreprinzători din agricultură;

f) organizarea aniversării evenimentelor deosebite din agricultura României şi de omagiere a unor mari personalităţi.”

Deputat Victor Neagu – PSD

Deputat Vasile Mihalachi - PSD
	Prin renumerotare.

Pentru o redactare corectă a atribuţiilor Corpului Agronomic din România. 

	9. 
	Art.6. – (1) Pentru centralizarea evidenţei agronomilor şi specialiştilor agricoli se înfiinţează un registru naţional al agronomilor. 

(2) Pe lângă toate filialele judeţene şi a municipiului Bucureşti se vor înfiinţa registre cu evidenţa membrilor din teritoriu.

(3) Pentru întocmirea şi actualizarea registrului naţional al agronomilor, filialele teritoriale au obligaţia să comunice Corpului Agronomic din România în termen de 30 de zile de la data efectuării lor, toate datele şi informaţiile înregistrate în registrele judeţene şi a municipiului Bucureşti.

(4) Registrele judeţene vor cuprinde: agronomi stagiari, agronomi şi alţi specialişti agricoli.

(5) Înregistrarea în registru a agronomilor şi a celorlalţi specialişti agricoli permite exercitarea profesiei în întreaga ţară. 
	Se elimină.

Deputat Victor Neagu – PSD


	Prevedere ce va fi cuprinsă în Statutul Corpului Agronomic din România. 

	10. 
	
	După art.3 se introduce un articol nou, art.4, cu următorul cuprins:

   „Art.4. (1) Membrii Corpului Agronomic activează în instituţii cu caracter agricol, la nivel central şi în teritoriu, în instituţii şi servicii de utilitate publică, în unităţi de învăţământ, cercetare şi consultanţă agricolă, în societăţi agricole, precum şi în alte domenii care au tangenţă cu agricultura.

(2) Corpul Agronomic, prin membrii săi, pot să conducă serviciile şi instituţiile cu caracter agricol, să profeseze în învăţământul agricol, să execute expertizele agricole, să proiecteze, să organizeze şi să conducă exploataţiile agricole de orice fel.”
Deputat Victor Neagu – PSD

Deputat Tiberiu Sbârcea -PSD
	Pentru a cuprinde instituţiile unde activează membrii Corpului Agronomic din România. 

	11. 
	CAPITOLUL III

Drepturile şi obligaţiile membrilor Corpului Agronomic din România
	Capitolul III devine Capitolul II, se modifică şi va avea următorul cuprins:

„CAPITOLUL II

Drepturi şi obligaţii”

Deputat Victor Neagu - PSD
	Pentru respectarea normelor de tehnică legislativă.

	12. 
	Art.7. – (1) Membrii Corpului Agronomic din România au următoarele drepturi: 

a) să participe la lucrările adunării generale, să aleagă şi să fie aleşi în organele de conducere;

b) să facă propuneri în vederea îmbunătăţirii activităţii Corpului Agronomic din România.

  (2) Tinerii absolvenţi în vârstă de până la 40 ani, ai unei forme de învăţământ agronomic superior, membri ai Corpului Agronomic din România, care domiciliază şi profesează în mediul rural, beneficiază de prevederile art.3 din Legea nr.646/2002 privind sprijinul acordat de stat tinerilor din mediul rural. 

(3)  Membrii Corpului Agronomic din România pot beneficia, în condiţiile legii, din partea acestuia sau a altor organisme interne sau internaţionale, de stagii de perfecţionare şi burse de studii.
	Art.7 devine art.5, se modifică şi va avea următorul cuprins:

 „Art.5. - Membrii Corpului Agronomic au următoarele drepturi:

a) să aleagă şi să fie aleşi în organele de conducere ale Corpului Agronomic;

b) să participe la şedinţele organizate de Corpul Agronomic, să pună în discuţie, să propună măsuri pentru îmbunătăţirea activităţii, adoptarea de programe de activitate, revocarea reprezentanţilor atunci când aceştia nu îşi îndeplinesc obligaţiile asumate;

c) la concursul pentru obţinerea gradelor în cadrul Corpului Agronomic pot fi luate în considerare recomandările cu caracter profesional, eliberate de societăţile sau asociaţiile profesionale membrilor săi, printre care Societatea Inginerilor Agronomi din România, Societatea Română de Zootehnie, Societatea Română a Horticultorilor, Societatea Inginerilor Mecanici Agricoli şi alte asemenea;

d) să beneficieze de grade profesionale în Corpul Agronomic care se iau în considerare la ocuparea prin concurs a anumitor funcţii. Gradul în Corpul Agronomic constituie un drept câştigat;

e) să solicite organelor de resort ale Corpului Agronomic sprijin în apărarea drepturilor profesionale, atunci când ele sunt încălcate de autorităţile statului sau de conducerile unităţilor cu personalitate juridică în care activează;

f) să beneficieze de stimulente pentru activităţi agricole cu caracter productiv;

g) membrii Corpului Agronomic care ocupă prin concurs posturi în administraţia centrală ori teritorială, în servicii externe, în institute şi staţiuni de cercetare agricolă, în învăţământul de toate gradele se bucură de stabilitate şi nu pot fi îndepărtaţi pe criterii politice, etnice, religioase sau de sex, ci numai pentru abateri disciplinare sau incompetenţă;

h) să beneficieze de sporuri băneşti de izolare şi condiţii grele de muncă, precum şi de alte drepturi potrivit legii;

i) în cazul desfiinţării prin lege a serviciilor sau instituţiilor la care sunt angajaţi, membrii Corpului Agronomic îşi vor păstra drepturile câştigate în ceea ce priveşte gradul şi vechimea gradului în Corpul Agronomic;

j) membrii Corpului Agronomic pot beneficia din partea Ministerului Agriculturii, Alimentaţiei şi Pădurilor şi a altor instituţii, de stagii de perfecţionare şi burse de studiu, pe bază de concurs.”

Deputat Victor Neagu – PSD

Deputat Marinache Vişinescu - PRM
	Prin renumerotare.

Pentru cuprinderea tuturor drepturilor membrilor Corpului Agronomic din România.



	13. 
	Art.8. Membrii Corpului Agronomic au următoarele obligaţii:

a) să respecte hotărârile adunării generale şi ale Consiliului de administraţie;

b) să participe la îndeplinirea programelor profesionale propuse de Consiliul de administraţie şi aprobate de adunarea generală;

c) să achite în termen taxa de înscriere şi cotizaţia anuală sau alte obligaţii băneşti aprobate de adunarea generală;

 d) să acţioneze pentru conservarea  fondului funciar şi pentru protecţia mediului înconjurător;

 e) să introducă în exploataţiile agricole în care îşi desfăşoară activitatea tehnologii moderne în domeniul culturilor vegetale şi creşterii animalelor;

  f) să contribuie la crearea de forme asociative pentru cultivarea terenurilor agricole, creşterea animalelor şi valorificarea producţiei obţinute;

 g) să-şi perfecţioneze necontenit pregătirea profesională şi să desfăşoare o susţinută activitate de consultanţă agricolă;

h) să respecte şi să aplice regulile de etică şi deonotologie profesională;

i) să nu aducă prejudicii materiale şi morale instituţiei sau unităţii în care lucrează.
	Art.8 devine art.6, se modifică şi va avea următorul cuprins:

   „Art.6. Membrii Corpului Agronomic au următoarele obligaţii:

a) să respecte statutul, regulamentul şi hotărârile Corpului Agronomic;

b) să acţioneze pentru valorificarea şi conservarea fondului funciar şi pentru protecţia şi ameliorarea mediului înconjurător;

c) să sprijine organizarea de exploataţii agricole durabile şi să acţioneze pentru promovarea tehnologiilor moderne şi eficiente;

d) să sprijine producătorii agricoli şi orice iniţiativă având ca scop dezvoltarea durabilă a spaţiului rural;

e) să-şi perfecţioneze pregătirea profesională şi să desfăşoare activitate  în domeniul consultanţei de specialitate agricolă;

f) să respecte şi să aplice în orice împrejurare regulile de disciplină şi colegialitate potrivit normelor deontologice profesionale;

g) să nu aducă prejudicii instituţiei sau unităţii în care funcţionează;

h) să achite cotizaţia stabilită de Consiliul Corpului Agronomic.”

Deputat Victor Neagu – PSD

Deputat Marinache Vişinescu - PRM
	Prin renumerotare.

Pentru o corectă redactare. 

	14. 
	
	După art.6 se introduce un articol nou, art.7 cu următorul cuprins:

  „Art.7. - (1) Personalul agronomic cu rezultate excepţionale în activitatea profesională poate primi distincţii, premii şi acte de mulţumire.

    (2) Distincţiile sunt: meritul agricol clasa I, II şi III.

(3) Distincţiile şi premiile se acordă anual, în cadrul manifestărilor Zilei Agricultorului.”

Deputat Victor Neagu – PSD

Deputat Mihai Nicolescu - PSD
	Pentru stimularea personalului agronomic, în vederea îmbunătăţirii performanţelor profesionale.

	15. 
	
	Se introduce un capitol nou, Cap.III, cu următorul cuprins:

„Capitolul III

Admiterea şi gradele profesionale în Corpul Agronomic din România”

Deputat Victor Neagu - PSD
	Pentru stimularea personalului agronomic, în vederea îmbunătăţirii performanţelor profesionale.

	16. 
	
	După art.7 se introduc 8 articole noi, art.8-15, cu următorul cuprins:

  „Art.8. Sunt admise la cerere în Corpul Agronomic din România persoanele prevăzute la art.2 care îndeplinesc următoarele condiţii:

a) posedă diploma de absolvire a unei instituţii de învăţământ superior, şcoala postliceală sau liceu de specialitate, luându-se  în considerare şi diplomele obţinute la instituţii similare din străinătate recunoscute de Ministerul Educaţiei şi Cercetării;

b) nu au condamnări definitive şi irevocabile;

c) lucrează în agricultură sau în domenii conexe,  conform prevederilor art.4.

  Art.9. Membrii Corpului Agronomic din România beneficiază de următoarele grade profesionale:

a) subinginer, clasele II, I;

b) inginer stagiar;

c) inginer, clasele II, I;

d) inspector;

e) inspector general, clasele II, I;

f) consilier, clasele II, I.

  Art.10. Absolvenţii învăţământului superior sub formă de colegii pot beneficia în Corpul Agronomic numai de gradele de inginer stagiar şi inginer  clasele II, I.

  Art.11. Pentru secţiunea tehnicieni se instituie următoarele grade profesionale:

a) referent, clasele II, I.

b) tehnician stagiar;

c) tehnician, clasele II, I;

 Art.12. Gradele profesionale în Corpul Agronomic din România sunt specifice, fiind altele decât cele conferite de funcţiile deţinute de către membrii Corpului Agronomic din România în instituţiile publice.

 Art.13.  Gradele superioare, începând cu cel de inspector vor reprezenta cel mult 25% din efectivul Corpului Agronomic, iar gradele de consilier clasele II şi I reprezintă cel mult 10%.

  Art.14. Participarea la examenele de grad profesional în Corpul Agronomic se face la cerere.

Art.15. Membrii Corpului Agronomic care funcţionează în învăţământul de toate gradele sau în cercetarea ştiinţifică îşi păstrează toate drepturile ce le oferă Legea învăţământului şi Legea cercetării, bucurându-se în acelaşi timp de toate drepturile prevăzute în prezenta lege.”

Deputat Victor Neagu – PSD

Deputat Marinache Vişinescu – PRM

Deputat Mihai Nicolescu - PSD
	Pentru a cuprinde condiţiile de admitere în Corpul Agronomic din România. 

Pentru a cuprinde în text gradele profesionale de care beneficiază membrii Corpului Agronomic din România, precum şi modul de acordare. 



	17. 
	Capitolul IV

Atribuţiile organelor de conducere, administraţie şi control ale Corpului Agronomic din România 
	Titlul capitolului IV se modifică şi va avea următorul cuprins:

„Capitolul IV

Organizare şi funcţionare”

Deputat Victor Neagu – PSD
	Pentru respectarea normelor de tehnică legislativă.

	18. 
	Art.9. – Organele de conducere ale  Corpului Agronomic din România sunt:

a) Adunarea Generală;

b) Consiliul de administraţie cu secretariat permanent:

c) Comisia de cenzori.
	Art.9 devine art.16, se modifică şi va avea următorul cuprins:

   „Art.16. Organele de conducere ale Corpului Agronomic din România sunt: 

a) Adunarea Generală;

b) Consiliul de conducere;

c) Biroul executiv;

d) Colegiul de etică profesională;

e) Comisia de cenzori.”

Deputat Victor Neagu – PSD

Deputat Marinache Vişinescu - PRM
	Prin renumerotare.

Pentru o corectă redactare a  organelor de conducere.

	19. 
	Art.10. – (1) Adunarea generală este organul de conducere şi reprezentare şi este formată din reprezentanţii judeţeni ai Corpului Agronomic din România.

    (2) Numărul reprezentanţilor judeţeni ai Corpului Agronomic din România este stabilit în funcţie de numărul de membri ai acestuia din fiecare judeţ, respectiv municipiul Bucureşti, în baza hotărârii Comitetului de iniţiativă. 
	Art.10 devine art.17, se modifică şi va avea următorul cuprins:

   „Art.17. - (1) Adunarea Generală este forumul de conducere al Corpului Agronomic din România şi se constituie din reprezentanţii filialelor teritoriale, în condiţiile stabilite de Regulamentul de organizare şi funcţionare.

     (2) Adunarea Generală se întruneşte în sesiune ordinară o dată pe an şi în sesiuni extraordinare de câte ori este nevoie.

     (3) Regulile privind organizarea şi funcţionarea Adunării Generale se stabilesc prin statut.

      (4) Organele de conducere ale Corpului Agronomic din România se aleg de către Adunarea Generală pe o perioadă de 4 ani.”
Deputat Victor Neagu – PSD

Deputat Atilla Kelemen - UDMR
	Prin renumerotare.

Pentru îmbunătăţirea redactării.

	20. 
	Art.11. – (1) Pentru constituirea, organizarea şi funcţionarea Corpului Agronomic din România, prin ordin al ministrului agriculturii, alimentaţiei şi pădurilor se numeşte un Comitet de iniţiativă şi un secretariat care va funcţiona până la data alegerii adunării generale. 

  (2) Propunerea pentru constituirea Comitetului de iniţiativă şi a secretariatului se face de către Direcţia generală de implementare, reglementare şi de management al resurselor bio-tehnologice din cadrul Ministrului Agriculturii, Alimentaţiei şi Pădurilor. 
	Se elimină.

Deputat Victor Neagu – PSD


	Prevedere ce va fi cuprinsă în Regulamentul de organizare şi funcţionare.

	21. 
	Art.12. – (1) Comitetul de iniţiativă este constituit din 5 persoane şi are un secretariat constituit din 3 persoane.

  (2) În termen de 1 an de la constituire, prin ordin al ministrului agriculturii, alimentaţiei şi pădurilor, Comitetul de iniţiativă va organiza alegeri în toate judeţele ţării şi municipiul Bucureşti pentru constituirea filialelor judeţene şi nominalizarea delegaţilor care vor participa la prima adunare generală. 
	Se elimină.

Deputat Victor Neagu - PSD
	Prevedere ce va fi cuprinsă în Regulamentul de organizare şi funcţionare.

	22. 
	Art.13. – (1) Membrii adunării generale se aleg de către delegaţii judeţeni prin vot secret şi vor fi în număr de 9-11 membri pentru fiecare judeţ şi, respectiv, municipiul Bucureşti.

  (2) Adunarea generală a Corpului Agronomic din România alege membrii Consiliului de administraţie format din 5-7 persoane şi un secretariat permanent format din 3 persoane cu pregătire economică sau juridică. 

  (3) Adunarea generală a Corpului Agronomic din România alege Comisia de cenzori formată din 3 membri. 
	Se elimină.

Deputat Victor Neagu - PSD
	Prevedere ce va fi cuprinsă în Regulamentul de organizare şi funcţionare.

	23. 
	Art.14. – Adunarea generală, Consiliul de administraţie şi Comisia de cenzori se aleg pe o perioadă de 4 ani. 
	Se elimină.

Deputat Victor Neagu - PSD 
	Prevedere ce va fi cuprinsă în Statut.

	24. 
	Art.15. – Adunarea generală ia hotărâri cu privire la întreaga activitate a Corpului Agronomic din România în conformitate cu prevederile prezentei legi şi are următoarele atribuţii:

a) stabileşte strategia şi obiectivele generale ale Corpului Agronomic din România;

b) aprobă bugetul de venituri şi cheltuieli şi bilanţul contabil;

c) alege şi revocă membrii Consiliului de administraţie şi Comisiei de cenzori;

d) aprobă înfiinţarea de filiale;

e) stabileşte valoarea taxei de înscriere şi a cotizaţiei anuale a membrilor Corpului Agronomic din România.
	Se elimină.

Deputat Victor Neagu - PSD
	Prevedere ce va fi cuprinsă în Statut.

	25. 
	Art.16. – (1) Adunarea generală se întruneşte în sesiune ordinară o dată pe an şi în sesiuni extraordinare de câte ori este nevoie, la propunerea Consiliului de administraţie al Corpului Agronomic din România sau a 1/5 din numărul de membri.

 (2) Convocarea se face în scris şi va cuprinde locul şi data convocării, precum şi ordinea de zi.

  (3) Adunarea generală se consideră legal constituită în prezenţa a cel puţin 2/3 din numărul de membri.

  (4) Fiecare membru are dreptul la un vot.

  (5) Hotărârile Adunării generale se iau cu votul majorităţii simple şi sunt obligatorii pentru toţi membrii Corpului Agronomic din România.

  (6) Regulile privind organizarea şi funcţionarea adunării generale se stabilesc prin statut.

  (7) Preşedintele adunării generale este şi preşedintele Consiliului de administraţie al Corpului Agronomic din România. 

  (8) Preşedintele adunării generale are următoarele atribuţii:

a) prezintă adunării generale raportul de activitate pentru perioada anterioară, executarea bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectul programelor Corpului Agronomic din România;

b) încheie acte juridice în numele şi pe seama Corpului Agronomic din România;

c) propune adunării generale proiecte de acte normative în domeniul agriculturii, în vederea promovării lor;

d) îndeplineşte orice alte atribuţii prevăzute în statut sau stabilite de adunarea generală.
	Se elimină.

Deputat Victor Neagu - PSD
	Prevedere ce va fi cuprinsă în Statut.

	26. 
	Art.17. – (1) Consiliul de administraţie este organul care asigură conducerea curentă a Corpului Agronomic din România în perioada dintre adunările generale şi pune în aplicare hotărârile acesteia.

 (2) Consiliul de administraţie, condus de un preşedinte şi un vicepreşedinte, este alcătuit din 5-7 membri, de regulă personalităţi recunoscute în domeniu sau alte persoane competente. 

 (3) Hotărârile Consiliului de administraţie se iau cu majoritate simplă când sunt prezenţi toţi membri sau în unanimitate în prezenţa a jumătate plus unul din membri.

 (4) Vicepreşedintele înlocuieşte preşedintele în cazuri deosebite, preluând în totalitate atribuţiile şi prerogativele acestuia. 
	Art.17 devine art.18, se modifică şi va avea următorul cuprins:

 „Art.18. (1) Consiliul de conducere al Corpului Agronomic este format din preşedinţii filialelor judeţene şi a municipiului Bucureşti, precum şi dintr-un număr de  personalităţi stabilite prin Statut. 

    (2) Consiliul de conducere al Corpului Agronomic alege dintre membrii săi un preşedinte şi trei până la cinci vicepreşedinţi.

     (3) Preşedintele Consiliului de conducere al Corpului Agronomic face parte de drept din Colegiul Ministerului Agriculturii, Alimentaţiei şi Pădurilor.”

Deputat Victor Neagu – PSD

Deputat Vasile Mihalachi - PSD
	Prin renumerotare.

Pentru corelare cu modificările anterioare.

	27. 
	Art.18. – Membrii Consiliului de administraţie şi ai Comisiei de cenzori pot fi revocaţi de adunarea generală înainte de încheierea mandatului în cazul în care sunt încălcate prevederile prezentei legi. 
	Se elimină.

Deputat Victor Neagu - PSD
	Prevedere ce va fi cuprinsă în Statut.

	28. 
	Art.19. – (1) Comisia de cenzori asigură controlul financiar intern al Corpului Agronomic din România, iar membrii săi trebuie să aibă studii superioare economice şi experienţă în domeniu.

 (2) Membrii Comisiei de cenzori vor fi remuneraţi din fondurile Corpului Agronomic din România, cu aprobarea adunării generale.
	Se elimină.

Deputat Victor Neagu - PSD
	Prevedere ce va fi cuprinsă în Statut.

	29. 
	Art.20. – Comisia de cenzori verifică modul în care este administrat patrimoniul Corpului Agronomic din România, întocmeşte rapoarte şi le prezintă adunării generale şi Consiliului de administraţie, participă la şedinţele Consiliului de administraţie fără drept de vot şi îndeplineşte orice alte atribuţii stabilite de adunarea generală.
	Se elimină.

Deputat Victor Neagu - PSD
	Prevedere ce va fi cuprinsă în Statut.

	30. 
	
	După art.18 se introduc nouă articole noi, art.19-29, cu următorul cuprins:

  „Art.19. Biroul executiv al Corpului Agronomic este alcătuit din 9 membri titulari.

    Art.20. Secretariatul tehnic permanent funcţionează pe lângă Biroul executiv al Corpului Agronomic.

     Art.21. (1) Consiliul de conducere al Corpului Agronomic lucrează cu cel puţin jumătate plus unu dintre membrii săi, iar hotărârile se iau cu majoritate simplă.

     (2) Biroul executiv al Corpului Agronomic avizează cererile de admitere şi organizează examenele de promovare, în Corpul Agronomic.

     Art.22. (1) Colegiul de etică profesională este alcătuit din 5 membri titulari şi 5 membri supleanţi şi este unicul organ de autoritate morală, investit să analizeze abaterile de etică şi conduită profesională a tuturor membrilor Corpului Agronomic din România şi să hotărască asupra faptelor acestora, neconforme cu deontologia profesională.

       (2) Colegiul de etică profesională este alcătuit din 5 membri titulari şi 5 supleanţi, aleşi de adunarea generală a Consiliului de conducere al Corpului Agronomic, pentru perioade de câte 4 ani.

     Art.23.  Judecarea membrilor Corpului Agronomic de către Colegiul de etică profesională se face la sesizare sau din oficiu, precum şi pe baza solicitărilor Ministerului Agriculturii, Alimentaţiei şi Pădurilor.

     Art.24. (1) Sancţiunile disciplinare în ordinea gravităţii faptelor comise sunt:

a) avertisment;

b) amânarea înaintării în grad cu 1 – 3 ani;

c) excluderea din Corpul Agronomic.

      (2) Procedura de constatare a abaterilor şi aplicarea sancţiunilor se vor stabili prin Regulamentul de organizare şi funcţionare al Colegiului de etică profesională.

    Art.25. Pentru asigurarea cadrului organizat necesar studierii şi dezvoltării iniţiativelor profesionale specifice, în cadrul Corpului Agronomic pot fi organizate comisii permanente sau temporare care îşi desfăşoară activitatea sub îndrumarea Consiliului de conducere.

    Art.26. Buletinul Corpului Agronomic din România se va publica din 2 în 2 ani şi va cuprinde evidenţa tuturor membrilor Corpului Agronomic. 

  Art.27. Sediul Corpului Agronomic va fi stabilit de Adunarea Generală a Corpului Agronomic din România.

   Art.28. Veniturile Corpului Agronomic se constituie din:

a) taxe de înscriere, cotizaţii anuale şi fonduri realizate din manifestări ştiinţifice;

b) donaţii şi sponsorizări;

c) proiecte finanţate de organisme interne şi internaţionale;

d) publicaţii de specialitate;

e) alte surse.

   Art.29. Fondurile băneşti ale Corpului Agronomic pot fi utilizate pentru:

a) finanţarea activităţilor prevăzute la art.3 din prezenta lege şi retribuirea personalului angajat;

b) procurarea de mijloace fixe, materiale, birotică şi obiecte de inventar.”

Deputat Victor Neagu – PSD

Deputat Ionel Adrian – PSD

Deputat Marinache Vişinescu - PRM
	Pentru corelare cu modificările anterioare privind organele de conducere ale Corpului Agronomic din România.



	31. 
	Capitolul V

Modul de dobândire şi pierdere a calităţii de membru al Corpului Agronomic din România
	Se elimină.

Deputat Victor Neagu - PSD
	Prevedere ce va fi cuprinsă în Statut.

	32. 
	Art.21. – Calitatea de membru al Corpului Agronomic din România poate fi dobândită de persoanele fizice, care sunt specialişti agricoli în domeniile prevăzute la art.4 alin.(2) şi solicită aceasta în baza unei cereri  de adeziune adresată Consiliului de administraţie, întocmită conform modelului prevăzut în anexa nr.1.
	Se elimină.

Deputat Victor Neagu - PSD
	Pentru corelare cu modificările anterioare. 

	33. 
	Art.22. – Calitatea de membru al Corpului Agronomic din România poate fi dobândită de orice specialist agricol din domeniile prevăzute la art.4 alin.(2), indiferent de convingerile politice, religioase, etnice sau de altă natură, şi care îndeplineşte următoarele condiţii:

a) posedă diplomă de absolvire a unei instituţii de învăţământ superior, de lungă şi/sau scurtă durată, mediu, de specialitate, acreditat în România sau a unei instituţii similare din străinătate, recunoscute în condiţiile legii;

b) nu are cazier judiciar. 
	Se elimină.

Deputat Victor Neagu - PSD
	Pentru corelare cu modificările anterioare. 

	34. 
	Art.23. – Persoanele fizice care îndeplinesc condiţiile prevăzute de lege şi devin membri ai Corpului Agronomic din România vor primi o legitimaţie întocmită conform modelului prevăzut în anexa nr.2.
	Se elimină.

Deputat Victor Neagu - PSD
	Prevedere ce va fi cuprinsă în Statut.

	35. 
	Art.24. – (1) Calitatea de membru al Corpului Agronomic din România se pierde în cazul în care se constată:

a) nerespectarea prevederilor prezentei legi;

b) refuzul de a duce la îndeplinire hotărârile adunării generale sau ale Consiliului de administraţie;

c) neachitarea cotizaţiei timp de 1 an;

d) săvârşirea unor fapte incompatibile cu statutul de membru al Corpului Agronomic din România.

  (2) Calitatea de membru al Corpului Agronomic din România poate înceta la cererea acestuia, adresată Consiliului de Administraţie cu cel puţin o lună înainte.

  (3) Excluderea din organizaţie se hotărăşte de către adunarea generală la propunerea Consiliului de administraţie cu o majoritate simplă. 
	Se elimină.

Deputat Victor Neagu - PSD
	Prevedere ce va fi cuprinsă în Statut.

	36. 
	Art.25. – Membrii Corpului Agronomic care au renunţat la practicarea profesiei de specialist agricol, pierd calitatea de membru al Corpului Agronomic din România. 
	Se elimină.

Deputat Victor Neagu - PSD
	Text superfluu.

	37. 
	Art.26. – Preşedintele Corpului Agronomic din România face parte din Colegiul Ministerului Agriculturii, Alimentaţiei şi Pădurilor.  
	Se elimină.

Deputat Victor Neagu - PSD
	Prevedere ce va fi cuprinsă în Statut.

	38. 
	Art.27. – (1) În cadrul Corpului Agronomic din România se constituie Colegiul de etică profesională, alcătuit din 5 membri, aleşi de adunarea generală a Corpului Agronomic din România pe o perioadă de 3 ani, prin vot secret.

  (2) Colegiul de etică profesională are următoarele atribuţii:

a) asigură respectarea deontologiei profesionale, onoarei, probităţii şi demnităţii membrilor Corpului Agronomic din România;

b) semnalează Consiliul de administraţie abaterile de la reglementările legale privind exercitarea profesiei de specialist agricol.
	Se elimină.

Deputat Victor Neagu - PSD
	Pentru corelare cu modificările anterioare. 

	39. 
	Art.28. – Consiliul de administraţie al Corpului Agronomic din România ţine evidenţa specialiştilor agricoli cuprinşi în Corpul Agronomic din România şi elaborează anual statistica pe vârste, funcţii, profil şi tip de instituţie, asociaţie sau altă unitate în care aceştia îşi desfăşoară activitatea.
	Se elimină.

Deputat Victor Neagu - PSD
	Pentru corelare cu modificările anterioare. 

	40. 
	Art.29. – Fondurile Corpului Agronomic din România se constituie din:

a) taxe de înscriere, cotizaţii anuale;

b) donaţii, sponsorizări, alte surse, în condiţiile legii. 
	Se elimină.

Deputat Victor Neagu - PSD
	Pentru corelare cu modificările anterioare. 

	41. 
	Art.30. – Fondurile băneşti ale Corpului Agronomic din România pot fi utilizate pentru:

a) procurarea de mijloace fixe şi obiecte de inventar;

b) finanţarea unor programe profesionale specifice, aprobate de adunarea generală a Corpului Agronomic din România;

c) salarizarea Preşedintelui Consiliului de administraţie şi a secretariatului prevăzut la art.13 alin.(2), se aprobă de adunarea generală, în condiţiile reglementărilor în vigoare.
	Se elimină.

Deputat Victor Neagu - PSD
	Pentru corelare cu modificările anterioare. 

	42. 
	Capitolul VI

Dispoziţii finale
	Capitolul VI devine Cap.V, cu următorul cuprins:

„Capitolul V

Dispoziţii tranzitorii şi finale ”

Deputat Victor Neagu - PSD
	Pentru respectarea normelor de tehnică legislativă.

	43. 
	
	După articolul 29 se introduce un articol nou, art.30 cu următorul cuprins:

  „Art.30. – Ziua Agricultorului, zi aniversară a întregului personal agronomic din ţară, se organizează anual, în a doua săptămână a lunii octombrie.”

Deputat Victor Neagu – PSD

Deputat Petre Posea- PSD
	Pentru a stabili momentul sărbătoririi zilei celor care lucrează în agricultură.

	44. 
	Art.31. – În termen de 90 de zile de la data intrării în vigoare  a prezentei legi, se va constitui Comitetul de iniţiativă prin ordin al ministrului agriculturii, alimentaţiei şi pădurilor.
	Art.31 se modifică şi va avea următorul cuprins:

  „Art.31. În termen de 6 luni de la intrarea în vigoare a prezentei legi, se convoacă, conform procedurilor legale în vigoare, prima adunare generală de constituire a Corpului Agronomic din România, care adoptă Regulamentul de organizare şi funcţionare, alege organele corpului, stabileşte sediul central şi hotărăşte înfiinţarea filialelor teritoriale.”

Deputat Victor Neagu - PSD
	Ca urmare a modificărilor anterioare.

	45. 
	Art.32. – Comitetul de iniţiativă va elabora în termen de 6 luni de la constituire, Regulamentul de organizare şi funcţionare a Corpului Agronomic din România.
	Se elimină. 

Deputat Victor Neagu - PSD
	Ca urmare a modificărilor anterioare. 

	46. 
	Art.33. – Comitetul de iniţiativă va organiza în termen de 6 luni de la data elaborării Regulamentului de organizare şi funcţionare, alegeri în fiecare judeţ şi în municipiul Bucureşti, pentru desemnarea preşedinţilor filialelor judeţene şi a reprezentanţilor care vor fi membri ai adunării generale a Corpului Agronomic din România.
	Se elimină. 

Deputat Victor Neagu - PSD
	Ca urmare a modificărilor anterioare. 

	47. 
	Art.34. – Anexele nr.1 şi nr.2 fac parte integrantă din prezenta Lege. 
	Se elimină. 

Deputat Victor Neagu - PSD
	Prevedere ce va fi cuprinsă în Regulamentul de organizare şi funcţionare. 

	48. 
	
	După art.31 se introduc trei articole noi, art.32-34, cu următorul cuprins:

  „Art.32. În termen de cel mult 2 ani de la constituire, Consiliul de conducere al Corpului Agronomic va elabora şi publica Buletinul Corpului Agronomic. 

   Art.33. (1) Prevederile prezentei legi se completează cu dispoziţiile Ordonanţei Guvernului nr.26/2000 privind asociaţiile şi fundaţiile, cu modificările şi completările ulterioare.

   (2) Pe data intrării în vigoare a prezentei legi, se abrogă orice dispoziţie contrară.

      Art.34. Prezenta lege intră în vigoare la 30 zile de la publicarea ei în Monitorul Oficial al României, Partea I.

Deputat Victor Neagu – PSD

Deputat Mihai Nicolescu - PSD
	Pentru respectarea normelor de tehnică legislativă.

